જૂનાગઢ સિનિયર સિટીઝન ગ્રૂપનાં વાઈસ પ્રેસિડન્ટ આઈ. યુ.સિદ્દા કહે છે, ચાઈનામાં ૨૪થી ૨૮ સપ્ટેમ્બર ૨૦૧૭ દરમિયાન યોજાયેલા આંતરરાષ્ટ્રીય રમતોત્સવ માટે માસ્ટર એથલેટિક ફેડરેશન ઓફ ઈન્ડિયા દ્વારા જુદા જુદા રાજયોમાંથી જુદી જુદી કેટેગરીમાં મળી કુલ ૨૧પ સ્પર્ધકોની પસંદગી કરવામાં આવી હતી તેમાં ગુજરાતમાંથી ૯ લોકો સામેલ હતા. ગુજરાતનાં નવમાં સિનિયર સિટીઝનની કેટેગરીમાં જૂનાગઢનાં ભાનુમતીબહેનની પસંદગી કરવામાં આવી હતી. ભાનુમતીબહેનને પાંચ હજાર મીટર દોડ અને પ કિ.મી.વોક માટે સ્પર્ધામાં ભાગ લેવાનો હતો. ભાનુમતીબહેન કયારેય વિદેશ ગયા ન હતાં, વિમાનમાં બેઠા ના હતાં એટલું જ નહી. આ ઉંમરે એકલા જ વિદેશમાં સ્પર્ધામાં ભાગ લેવાનું જવાનું હતું. ભાષાનો પ્રોબ્લેમ હતો. શરુઆતમાં અમે પણ વિચારતા હતા કે આવી મુશ્કેલી વચ્ચે ભાનુમતીબહેન જઈ શકશે ખરા ? પણ તેઓ ખૂબ મક્કમ હતા ગમે તે થાય ચીન જઈને સ્પર્ધામાં ભાગ લેવો છે. અંતે તેમને મુંબઈ સુધી હું મૂકવા ગયો હતો ત્યાંથી તેઓ ગ્રૂપ સાથે જોડાઈ ગયા હતા અને ખુશીની વાત એ છે કે આ ઉમરે પડકારભરી સ્થિતિમાં તેઓ બે સિલ્વર મેડલ જીતીને સુખરૂપ પરત જૂનાગઢ આવી ગયા છે.